CELEX: 52017JC0023
Language: sk
Date: 2017-07-10
Title: Spoločný návrh ROZHODNUTIE RADY o pozícii, ktorá sa má v mene Európskej únie prijať v Spoločnom výbore zriadenom na základe Dohody o spolupráci, partnerstve a rozvoji medzi Európskou úniou a jej členskými štátmi na jednej strane a Afganskou islamskou republikou na strane druhej, pokiaľ ide o prijatie rokovacieho poriadku Spoločného výboru a zriadenie dvoch osobitných pracovných skupín

EURÓPSKA KOMISIA
            V Bruseli10. 7. 2017
            JOIN(2017) 23 final
            2017/0155(NLE)
            Spoločný návrh
            ROZHODNUTIE RADY
            o pozícii, ktorá sa má v mene Európskej únie prijať v Spoločnom výbore zriadenom na základe Dohody o spolupráci, partnerstve a rozvoji medzi Európskou úniou a jej členskými štátmi na jednej strane a Afganskou islamskou republikou na strane druhej, pokiaľ ide o prijatie rokovacieho poriadku Spoločného výboru a zriadenie dvoch osobitných pracovných skupín
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               Dohoda o spolupráci, partnerstve a rozvoji medzi EÚ a Afganistanom („dohoda“) bola podpísaná 18. februára 2017
                  1
               .
            
            
               Táto dohoda predstavuje prvý zmluvný vzťah medzi Úniou a Afganistanom a zriaďuje právny rámec pre ich spoluprácu.
            
            
               Dohoda odráža zásady a podmienky, na ktorých bude založené budúce partnerstvo medzi EÚ a Afganistanom (hlava I a II). Zahŕňa ustanovenia o základných prvkoch týkajúcich sa ľudských práv a nešírenia zbraní. Umožňuje aj spoluprácu v širokej škále oblastí vrátane rozvoja (hlava III), obchodu a investícií (hlava IV) a spravodlivosti a právneho štátu (hlava V, ktorá obsahuje rozsiahle ustanovenia o boji proti organizovanej trestnej činnosti, proti praniu špinavých peňazí a boji proti drogám a zahŕňa aj spoluprácu v oblasti migrácie). Hlava VI obsahuje kapitoly o viacerých osobitných oblastiach odvetvovej spolupráce.
            
            
               Táto dohoda má nadobudnúť platnosť prvým dňom druhého mesiaca, ktorý nasleduje po dni, keď si strany navzájom oznámili ukončenie svojho právneho postupu nevyhnutného na daný účel. Podľa jej článku 59 ods. 2 a 3 a článku 3 rozhodnutia Rady (EÚ) 2017/434 sa však dohoda bude predbežne vykonávať vo viacerých oblastiach, akými sú ľudské práva, politický dialóg, rozvojová spolupráca atď.
            
            
               Podľa článku 49 dohody sa zriaďuje Spoločný výbor, ktorý pozostáva zo zástupcov zmluvných strán na najvyššej možnej úrovni s cieľom zabezpečiť okrem iného riadne fungovanie a vykonávanie dohody.
            
            
               S cieľom pomôcť Spoločnému výboru a uľahčiť diskusie na odbornej úrovni o kľúčových oblastiach, ktoré patria do rozsahu pôsobnosti dohody, sa navrhuje, aby sa zriadili osobitné pracovné skupiny v týchto oblastiach:
            
            
               –dobrá správa vecí verejných, ľudské práva a migrácia a
            
            
               –hospodársky a sociálny rozvoj.
            
            
            
               Cieľom tohto návrhu je stanoviť pozíciu EÚ v rámci Spoločného výboru týkajúcu sa:
            
            
               –prijatia rokovacieho poriadku Spoločného výboru a
            
            
               –zriadenia osobitných pracovných skupín.
            
            
            
               Pozícia EÚ bude vychádzať z pripojených návrhov rozhodnutí Spoločného výboru.
            
            
            
               2017/0155 (NLE)
            
            
               Spoločný návrh
            
         
         
            
               ROZHODNUTIE RADY
            
            
               o pozícii, ktorá sa má v mene Európskej únie prijať v Spoločnom výbore zriadenom na základe Dohody o spolupráci, partnerstve a rozvoji medzi Európskou úniou a jej členskými štátmi na jednej strane a Afganskou islamskou republikou na strane druhej, pokiaľ ide o prijatie rokovacieho poriadku Spoločného výboru a zriadenie dvoch osobitných pracovných skupín
               
            
               RADA EURÓPSKEJ ÚNIE,
            
            
               so zreteľom na Zmluvu o Európskej únii, a najmä na jej článok 37,
            
            
               so zreteľom na Zmluvu o fungovaní Európskej únie, a najmä na jej články 207 a 209 v spojení s jej článkom 218 ods. 9,
            
            
               so zreteľom na návrh Európskej komisie a vysokej predstaviteľky Únie pre zahraničné veci a bezpečnostnú politiku,
            
            
            
               keďže:
            
            
               (1)Dohoda o spolupráci, partnerstve a rozvoji medzi Európskou úniou a jej členskými štátmi na jednej strane a Afganskou islamskou republikou na strane druhej („dohoda“) bola podpísaná 18. februára 2017 a podľa jej článku 59 ods. 2 a 3 a článku 3 rozhodnutia Rady (EÚ) 2017/434
                  2
                je predmetom predbežného vykonávania.
            
            
               (2)Podľa článku 49 dohody bol zriadený Spoločný výbor s cieľom zabezpečiť okrem iného jej riadne fungovanie a vykonávanie. S cieľom prispieť k účinnému vykonávaniu dohody by mal Spoločný výbor prijať svoj rokovací poriadok.
            
            
               (3)Podľa článku 49 dohody sa Spoločný výbor môže rozhodnúť, že zriadi osobitné výbory alebo pracovné skupiny, aby mu pomáhali pri plnení jeho úloh.
            
            
               (4)Pozícia Únie v Spoločnom výbore, pokiaľ ide o prijatie rokovacieho poriadku Spoločného výboru a zriadenie osobitných pracovných skupín, by mala vychádzať z pripojených návrhov rozhodnutí Spoločného výboru,
            
            
               PRIJALA TOTO ROZHODNUTIE:
            
            
               Článok 1
            
            
               Pozícia, ktorú má Európska únia prijať v rámci Spoločného výboru zriadeného podľa článku 49 dohody v súvislosti s:
            
            
               a) prijatím rokovacieho poriadku Spoločného výboru a
            
            
               b) zriadením dvoch osobitných pracovných skupín
            
            
                vychádza z návrhov rozhodnutí Spoločného výboru pripojených k tomuto rozhodnutiu.
            
            
               Zástupcovia Únie v Spoločnom výbore môžu odsúhlasiť menšie zmeny v návrhoch rozhodnutí bez konzultácie s Radou.
            
            
               Článok 2
            
         
         
            
               Toto rozhodnutie nadobúda účinnosť dňom jeho prijatia.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Rozhodnutie Rady (EÚ) 2017/434 z 13. februára 2017 o podpise v mene Únie a predbežnom vykonávaní Dohody o spolupráci, partnerstve a rozvoji medzi Európskou úniou a jej členskými štátmi na jednej strane a Afganskou islamskou republikou na strane druhej (Ú. v. EÚ L 67, 14.3.2017. s.1).
               
               
                  
                     (2)
                  Rozhodnutie Rady (EÚ) 2017/434 z 13. februára 2017 o podpise v mene Únie a predbežnom vykonávaní Dohody o spolupráci, partnerstve a rozvoji medzi Európskou úniou a jej členskými štátmi na jednej strane a Afganskou islamskou republikou na strane druhej (Ú. v. EÚ L 67, 14.3.2017. s.1).
               
            
      
    ---documentbreak--- 
      
         
               EURÓPSKA KOMISIA
            V Bruseli10. 7. 2017
            JOIN(2017) 23 final
            PRÍLOHY
            k
            spoločnému návrhu rozhodnutia Rady
            o pozícii, ktorá sa má v mene Európskej únie prijať v Spoločnom výbore zriadenom na základe Dohody o spolupráci, partnerstve a rozvoji medzi Európskou úniou a jej členskými štátmi na jednej strane a Afganskou islamskou republikou na strane druhej, pokiaľ ide o prijatie rokovacieho poriadku Spoločného výboru a zriadenie dvoch osobitných pracovných skupín
            
               
         
         
            
               PRÍLOHA 1
            
            
               ROZHODNUTIE Spoločného výboru EÚ – Afganistan č. 1/2017
            
            
               z ,
            
            
               ktorým sa prijíma jeho rokovací poriadok
            
            
               SPOLOČNÝ VÝBOR EÚ – Afganistan
            
            
               so zreteľom na Dohodu o spolupráci, partnerstve a rozvoji medzi Európskou úniou a jej členskými štátmi na jednej strane a Afganskou islamskou republikou na strane druhej („dohoda“), a najmä na jej článok 49 ods. 5,
            
            
               keďže:
            
            
               (1)Dohoda bola podpísaná 18. februára 2017 a podľa jej článku 59 ods. 2 a 3 a článku 3 rozhodnutia Rady (EÚ) 2017/434 z 13. februára 2017 je predmetom predbežného vykonávania.
            
            
               (2)V záujme účinného vykonávania dohody by sa mal čo najskôr zriadiť Spoločný výbor.
            
            
               Podľa článku 49 ods. 5 dohody Spoločný výbor prijíma vlastný rokovací poriadok,
            
            
               PRIJAL TOTO ROZHODNUTIE:
            
            
               Jediný článok
            
            
               Týmto sa prijíma rokovací poriadok Spoločného výboru stanovený v prílohe A.
            
            
               V xxx bude potvrdené
            
            
               
                     Za Spoločný výbor EÚ – Afganistan
               
               
                     predseda
               
            
            
               PRÍLOHA A
            
            
               Rokovací poriadok Spoločného výboru
            
            
               Článok 1
            
         
         
            
               Zloženie a predsedníctvo
            
            
               1. Spoločný výbor vykonáva svoje povinnosti stanovené v článku 49 dohody.
            
            
               2. Spoločný výbor sa skladá zo zástupcov zmluvných strán na najvyššej možnej úrovni a predsedá mu striedavo na obdobie jedného kalendárneho roka zmluvná strana, ktorá je hostiteľom zasadnutia v príslušnom kalendárnom roku.
            
            
               3. Spoločnému výboru striedavo predsedá minister zahraničných vecí Afganskej islamskej republiky a vysoký predstaviteľ Únie pre zahraničné veci a bezpečnostnú politiku. Títo môžu delegovať svoju právomoc predsedať všetkým alebo niektorým zasadnutiam Spoločného výboru na vyššieho úradníka.
            
            
               Článok 2
            
            
               Zasadnutia
            
            
               1. Spoločný výbor zasadá raz ročne. Zasadnutia Spoločného výboru zvoláva predseda. Zasadnutia sa konajú striedavo v Bruseli a v Kábule v deň, ktorý sa stanoví po vzájomnej dohode. Mimoriadne zasadnutia Spoločného výboru sa môžu uskutočniť na žiadosť jednej zo zmluvných strán a so súhlasom zmluvných strán.
            
            
               2. Ak s tým zmluvné strany súhlasia, zasadnutia Spoločného výboru sa môžu výnimočne konať prostredníctvom videokonferencie.
            
            
               Článok 3
            
            
               Účastníci
            
            
               1. Každá zmluvná strana pred každým zasadnutím Spoločného výboru informuje predsedu o plánovanom zložení svojej delegácie.
            
            
               2. Predseda môže so súhlasom zmluvných strán prizvať na zasadnutie odborníkov alebo zástupcov iných subjektov, aby pôsobili ako pozorovatelia alebo aby poskytli informácie o konkrétnej téme.
            
            
               Článok 4
            
            
               Verejnosť
            
            
               1. Zasadnutia spoločného výboru sú neverejné, pokiaľ predseda so súhlasom zmluvných strán nerozhodne, že zasadnutie je verejné.
            
            
               2. Ak sa to považuje za vhodné, Spoločný výbor môže vydávať verejné vyhlásenia.
            
            
               Článok 5
            
            
               Sekretariát
            
            
               Zástupca Európskej služby pre vonkajšiu činnosť a zástupca Afganskej islamskej republiky spoločne plnia funkciu tajomníkov Spoločného výboru. Všetky oznámenia predsedu a predsedovi sa postupujú tajomníkom. Korešpondencia predsedu a predsedovi môže prebiehať akoukoľvek písomnou formou vrátane elektronickej pošty.
            
            
               Článok 6
            
         
         
            
               Program zasadnutí
            
            
               1. Predseda vypracúva predbežný program každého zasadnutia. Predbežný program sa spolu s príslušnými dokumentmi postupuje zmluvným stranám najneskôr 15 kalendárnych dní pred začiatkom zasadnutia.
            
            
               2. Ktorákoľvek zmluvná strana môže požiadať predsedu, aby do programu zaradil určitý bod.
            
            
               3. Spoločný výbor prijíma program na začiatku každého zasadnutia. Do programu možno zaradiť aj body, ktoré nie sú uvedené v predbežnom programe, ak s tým zmluvné strany súhlasia.
            
            
               4. Za osobitných okolností môže predseda so súhlasom zmluvných strán skrátiť lehoty uvedené v odseku 1 s cieľom zohľadniť požiadavky súvisiace s konkrétnym prípadom.
            
            
               Článok 7
            
            
               Zápisnica
            
            
               1. Výsledok zasadnutí Spoločného výboru sa zaznamenáva vo forme schválenej zápisnice.
            
            
               2. Predseda na každom zasadnutí zhrnie závery, ku ktorým dospel Spoločný výbor. Obaja tajomníci spoločne vypracúvajú návrh zápisnice na základe týchto záverov, pokiaľ možno na konci zasadnutia alebo najneskôr do 30 dní od dátumu zasadnutia.
            
            
               3. Zmluvné strany schvaľujú návrh pokiaľ možno na konci zasadnutia alebo najneskôr do 45 dní od dátumu zasadnutia alebo v inej lehote, na ktorej sa zmluvné strany dohodnú. Keď zmluvné strany schvália návrh zápisnice, predseda a tajomníci podpíšu dve pôvodné vyhotovenia. Každá zmluvná strana dostane jedno pôvodné vyhotovenie.
            
            
               Článok 8
            
            
               Rozhodnutia a odporúčania
            
            
               1. Rozhodnutia a odporúčania Spoločného výboru sa prijímajú spoločným súhlasom zmluvných strán.
            
            
               2. Rozhodnutia alebo odporúčania Spoločného výboru sa nazývajú „rozhodnutie“ alebo „odporúčanie“, pričom po názve nasleduje poradové číslo, dátum ich prijatia a opis ich predmetu. Každé rozhodnutie obsahuje dátum nadobudnutia účinnosti.
            
            
               3. Spoločný výbor môže prijímať rozhodnutia alebo odporúčania písomným postupom. V takom prípade sa zmluvné strany dohodnú na dĺžke trvania tohto postupu. Ak po uplynutí tejto doby žiadna strana nevyjadrila nesúhlas s navrhovaným rozhodnutím alebo odporúčaním, predseda vyhlási dané rozhodnutie alebo odporúčanie za prijaté na základe spoločného súhlasu.
            
            
               4. Rozhodnutia a odporúčania Spoločného výboru sa vyhotovujú v dvoch autentických vyhotoveniach podpísaných predsedom.
            
            
               5. Každá zmluvná strana môže uverejniť rozhodnutia a odporúčania Spoločného výboru vo svojej príslušnej úradnej publikácii.
            
            
               Článok 9
            
            
               Výdavky
            
            
               1. Každá zmluvná strana znáša výdavky, ktoré jej vzniknú v dôsledku účasti na zasadnutiach Spoločného výboru, a to tak výdavky na personál, cestovné náklady a diéty, ako aj poštovné a telekomunikačné výdavky.
            
         
         
            
               2. Každá zmluvná strana znáša výdavky, ktoré jej vzniknú v súvislosti s tlmočením na zasadaniach a prekladmi.
            
            
               3. Hostiteľská strana znáša výdavky v súvislosti s organizáciou zasadnutí a rozmnožením dokumentov.
            
            
               Článok 10
            
            
               Osobitné pracovné skupiny
            
            
               1. Spoločný výbor môže zriadiť osobitné výbory alebo pracovné skupiny, aby mu pomáhali pri plnení jeho úloh. Osobitné pracovné skupiny podávajú správy Spoločnému výboru po každom zo svojich zasadnutí.
            
            
               2. Spoločný výbor môže rozhodnúť o zrušení každej existujúcej osobitnej pracovnej skupiny alebo o vymedzení či zmene jej rozsahu kompetencií alebo o zriadení ďalších osobitných pracovných skupín.
            
            
               3. Osobitné pracovné skupiny vypracúvajú podrobné správy o svojej činnosti a predkladajú ich Spoločnému výboru po každom svojom zasadnutí a budú môcť predkladať Spoločnému výboru odporúčania.
            
            
               PRÍLOHA 2
            
            
               ROZHODNUTIE Spoločného výboru EÚ – Afganistan č. 2/2017
            
            
               z ,
            
            
               ktorým sa zriaďujú dve osobitné pracovné skupiny a prijíma sa rozsah ich kompetencií
            
            
               SPOLOČNÝ VÝBOR EÚ – Afganistan
            
            
               so zreteľom na Dohodu o spolupráci, partnerstve a rozvoji medzi Európskou úniou a jej členskými štátmi na jednej strane a Afganskou islamskou republikou na strane druhej („dohoda“), a najmä na jej článok 49 ods. 3 a na článok 10 rokovacieho výboru Spoločného výboru,
            
            
               keďže:
            
            
               Dohoda bola podpísaná 18. februára 2017 a podľa článku 59 je predmetom predbežného vykonávania.
            
            
               V záujme účinného vykonávania dohody by sa mal čo najskôr vytvoriť jej inštitucionálny rámec.
            
            
               Podľa článku 49 ods. 3 dohody a článku 10 rokovacieho poriadku Spoločného výboru môže Spoločný výbor zriadiť osobitné výbory alebo pracovné skupiny, aby mu pomáhali pri plnení jeho úloh.
            
            
               S cieľom umožniť diskusie na odbornej úrovni o kľúčových oblastiach, ktoré patria do rozsahu pôsobnosti dohody, by sa mali zriadiť osobitné pracovné skupiny. Zmluvné strany sa môžu takisto dohodnúť na zmene zoznamu osobitných výborov alebo pracovných skupín a/alebo rozsahu ich pôsobnosti.
            
            
               Toto rozhodnutie by sa malo prijať, aby sa včas zabezpečilo fungovanie osobitných pracovných skupín,
            
            
         
         
            
               PRIJAL TOTO ROZHODNUTIE:
            
            
               Jediný článok
            
            
               Týmto sa zriaďujú osobitné pracovné skupiny uvedené v prílohe A. Rozsah kompetencií osobitných pracovných skupín sa stanoví tak, ako sa uvádza v prílohe B.
            
            
               V
            
            
               Za Spoločný výbor EÚ – Afganistan
            
            
               predseda
               
            
               Príloha A
            
            
               Spoločný výbor EÚ – Afganistan
            
            
               Osobitné pracovné skupiny
            
            
               1.
                     Osobitná pracovná skupina pre ľudské práva, dobrú správu vecí verejných a migráciu;
            
            
               2.
                     Osobitná pracovná skupina pre hospodársky a sociálny rozvoj.
            
            
               Príloha B
            
            
               Rozsah kompetencií 
               osobitných pracovných skupín zriadených na základe Dohody o spolupráci, partnerstve a rozvoji medzi Európskou úniou a jej členskými štátmi na jednej strane a Afganskou islamskou republikou na strane druhej
            
            
               Článok 1
            
            
               Každá osobitná pracovná skupina môže diskutovať o vykonávaní dohody v oblastiach, ktoré pokrýva. Môžu diskutovať aj o témach alebo osobitných projektoch súvisiacich s príslušnými oblasťami dvojstrannej spolupráce.
            
            
               Článok 2
            
            
               Osobitné pracovné skupiny podliehajú Spoločnému výboru. Podávajú správy a predkladajú svoje zápisnice a závery predsedovi Spoločného výboru do 30 kalendárnych dní po každom zasadnutí.
            
            
               Článok 3
            
            
               1. Osobitné pracovné skupiny sa skladajú zo zástupcov obidvoch zmluvných strán.
            
            
               2. Osobitné pracovné skupiny môžu prizvať na svoje zasadnutia odborníkov a môžu ich vypočuť v súvislosti s osobitnými bodmi programu.
            
         
         
            
               Článok 4
            
            
               Osobitným pracovným skupinám predsedá zmluvná strana, ktorá práve predsedá Spoločnému výboru.
            
            
               Článok 5
            
            
               Funkciu tajomníkov osobitných pracovných skupín plnia spoločne zástupca Európskej únie a zástupca vlády Afganistanu.
            
            
               Článok 6
            
            
               1. Osobitné pracovné skupiny zasadajú vždy, keď si to vyžadujú okolnosti, na základe písomnej žiadosti ktorejkoľvek zo zmluvných strán a najmenej raz do roka. Každé zasadnutie sa koná na mieste a v deň, na ktorom sa zmluvné strany spoločne dohodli.
            
            
               2. Keď jedna zmluvná strana požiada o zasadnutie osobitnej pracovnej skupiny, tajomník druhej zmluvnej strany odpovie na túto žiadosť do 15 pracovných dní od jej prijatia. V obzvlášť naliehavých prípadoch môžu byť zasadnutia osobitných pracovných skupín zvolané v kratšom čase, ak s tým zmluvné strany súhlasia.
            
            
               3. Zasadnutia osobitných pracovných skupín zvolávajú spoločne dvaja tajomníci.
            
            
               Článok 7
            
            
               1. Ktorákoľvek zmluvná strana môže požiadať predsedu, aby do programu zasadnutia osobitnej pracovnej skupiny zaradil určitý bod. Body na zaradenie do programu sa predkladajú tajomníkom najneskôr 15 pracovných dní pred dátumom konania daného zasadnutia. Akákoľvek podporná dokumentácia sa tajomníkom predkladá najneskôr 10 pracovných dní pred zasadnutím.
            
            
               2. Tajomníci oznámia zmluvným stranám návrh programu najneskôr 5 pracovných dní pred zasadnutím. Za mimoriadnych okolností sa so súhlasom zmluvných strán môžu body zaradiť do programu aj v kratšej časovej lehote.
            
            
               Článok 8
            
            
               1. Tajomníci spoločne vypracúvajú návrh zápisnice z každého zasadnutia.
            
            
               2. Zasadnutia osobitných pracovných skupín sú neverejné, pokiaľ predseda so súhlasom zmluvných strán nerozhodne, že zasadnutie je verejné.